
Színviszonyok

Arra voltam (vagyok) kíváncsi, hogy egy képfelületen belül mekkora részt foglalhatnak el az egyes színek úgy, hogy a harmónia megvalósuljon.
Érdekelt, hogy hogyan helyezhetőek el egymás mellett, vagy egymáson, hogyan hat az egyik szín a mellette lévőre, hiszen a festés során, a kép témájától függetlenül, elsősorban erre összpontosítunk. Lehet egy egész felületén sárgára festett vászon a rajta elhelyezkedő vékony piros vonallal is harmóniában, de nem mindegy, hogy hol foglal helyet az a vonal, azaz van, amikor még jó és van, amikor már jó a kép. Ez az elégséges minimum és a szükséges többlet által kijelölt terület. Ezek szerint kell, hogy legyen egy nehezen meghatározható terjedelmű határsáv, vagy még inkább intervallum, amelyen belül még harmonikus, jó a kép. Nagyon érdekes lenne tudni, hol van ennek a határa. Mikortól mondhatjuk, hogy még jó, vagy, hogy már nem jó? Meddig muszáj elmenni és meddig mehetek el? Egyszerűbb dolgom lett volna, de ennek ellenére mégsem konkrét formák keresésével oldottam meg a feladatot, hanem színfoltokkal, amelyek megjelenésében fontos szerepe van a festék felhordásának és az anyagi minőségnek is. Ezért van, hogy némely színfolt jellegét és ennél fogva hatását a felhordás gesztusa befolyásolja. Nonfiguratív formákkal persze nehezebb volt a helyzet, hiszen semmi tárgyhoz köthető konkrétumba nem kapaszkodhattam a festés során. Maradtak a színek és a vonalak.



